Chumocracy
Chumocracy er et udtryk, der bruges i det britiske politiske sprog om et tæt, grænsende til usundt eller ligefrem korrupt, forhold mellem toppolitikere og velhavende forretningsfolk, herunder russiske oligarker, som villigt donerer penge til partier, og som nogle gange bliver belønnet med livstidsmedlemskab af Overhuset eller andre former for udmærkelser.
Under Tony Blairs periode som premierminister fra 1997 til 2007 eksisterede der fx en tæt sammenhæng mellem donationer til partiet og pladser i Overhuset (’cash for peerages’-skandalen). I de seneste år har fokus dog især været på Conservative Party og Boris Johnson, som fx sjældent holder ferie uden at få den betalt af en velhavende bekendt. Tilsvarende skabte det store problemer for ham, da hans private bolig i Downing Street blev istandsat for et beløb, der langt oversteg det tilladte og blev finansieret af Lord Brownlow.
Nyere eksempler er udnævnelsen af rigmanden Peter Cruddas til livstidsmedlem af Overhuset. Han donerede 500.000 £ til partiet få dage efter udnævnelsen. Det anslås, at han samlet har doneret i omegnen af 3 millioner £ til Conservative Party. Tilsvarende vakte udnævnelsen af russiske Evgeny Lebedev stor opsigt. I begge tilfælde tilsidesatte Boris Johnson klare advarsler mod udnævnelserne. I tilfældet med Peter Cruddas fra det parlamentsudvalg, som normalt skal godkende sådanne udnævnelser; i tilfældet med Lebedev fra den britiske efterretningstjeneste, fordi hans far er tidligere officer i russiske KGB.
Avisen Financial Times har dokumenteret, at donorer fra ejendomssektoren har givet 18 millioner £ til den konservative partikasse siden Boris Johnson blev premierminister i 2019, i forventning om en politisk liberalisering af lovgivningen om nybyggeri og om, hvad der er tilladt at bygge i hhv. land- og byzoner. Det har yderligere skabt opmærksomhed om tætte og måske angribelige forbindelser mellem Boris Johnson og rige bekendte som fx Evgeny Lebedev, som nu kaldes Lord Lebedev of Hampton and Siberia.